
Microsoft Forms
Formularis, enquestes i qüestionaris
9 apartats · 4 exercicis guiats · Els 8 tipus de pregunta

	Objectiu: Saber muntar un formulari que la gent acabi de contestar. Conèixer els vuit tipus de pregunta i quan fer servir cadascun, organitzar-lo amb seccions i ramificacions, prendre bé les decisions de configuració —sobretot la d'anonimat— i analitzar les respostes.

0. Punt de partida
Forms és la més senzilla de totes les aplicacions del curs: en deu minuts en saps prou per fer-lo servir. Aquest document va una mica més enllà, perquè la diferència entre un formulari que la gent contesta i un que abandona a mitges està en els detalls.
	Necessites: El teu compte de Microsoft 365 i un navegador. Per als exercicis de recollida de respostes, un company que contesti.



1. Descobrint Microsoft Forms
Forms serveix per crear enquestes, formularis i qüestionaris, enviar-los i veure les respostes ordenades. Sense instal·lar res i sense que qui contesta hagi de tenir cap compte, si tu ho permets.
1.1. Què hi guanyes
	Avantatge
	Què vol dir a la pràctica

	Es fa en minuts
	Un formulari de sis preguntes són cinc minuts

	Respon qualsevol dispositiu
	Navegador o mòbil, sense instal·lar res

	Resultats en temps real
	Veus les respostes mentre entren, amb gràfics automàtics

	S'exporta a Excel
	Per analitzar-ho a fons o creuar-ho amb altres dades

	S'integra amb la resta
	Es pot posar com a pestanya de Teams o dins d'una pàgina de SharePoint

	Anàlisi automàtica
	Gràfics de barres i circulars, i núvols de paraules per a les respostes obertes



1.2. Formulari o qüestionari
	
	Formulari
	Qüestionari

	Per a què és
	Recollir informació o opinions
	Avaluar coneixements

	Té respostes correctes
	No
	Sí, amb punts per pregunta

	Cas típic
	Enquesta de satisfacció, inscripció
	Prova d'avaluació d'un curs



	Consell per a formació: Si acabes un curs i vols saber què tal ha anat, formulari. Si vols comprovar què han après, qüestionari. Es creen igual; el que canvia és que al qüestionari pots posar la resposta correcta i una puntuació a cada pregunta.




2. Accedir-hi i la pàgina d'inici
	1
	Obre m365.cloud.microsoft i ves a l'iniciador d'aplicacions
La graella de nou punts.

	2
	Tria Forms
Si no el veus, fes clic a «Totes les aplicacions».

	3
	Aterraràs a la pàgina d'inici
Amb els teus formularis i els que altres han compartit amb tu.



	Secció
	Què hi trobes

	Els meus formularis
	Tot el que has creat tu

	Compartits amb mi
	Els que altres t'han deixat editar o consultar

	Formularis de grup
	Els que pertanyen a un grup de Microsoft 365

	Plantilles
	Models per començar més ràpid

	Papereras
	El que has esborrat, recuperable durant un temps



	Molt important per a l'equip: Un formulari creat des de «Els meus formularis» és TEU. Si marxes de l'empresa, se'n va amb tu i amb ell les respostes. Si el formulari és de l'equip, crea'l com a formulari de GRUP: així tots els membres el poden editar i les respostes queden de l'organització.




3. Crear un formulari
	1
	A la pàgina d'inici, tria crear un formulari nou

	2
	Si apareix un esborrany proposat per Copilot, decideix
Pots acceptar-lo o descartar-lo amb la X si prefereixes fer-lo a mà.

	3
	Posa-li un títol clar
El veurà qui el rebi: «Valoració del curs de Microsoft 365», no «Formulari 1».

	4
	Afegeix una descripció
Digues què demanes, per a què ho vols i quant es triga.

	5
	Comença a afegir preguntes
Amb el botó d'afegir pregunta.



	La descripció és el camp que més abandonaments evita: «Cinc preguntes, dos minuts, ens serveix per millorar el curs» aconsegueix molta més resposta que un formulari que comença directament amb la primera pregunta. La gent vol saber en què s'està ficant.


3.1. Vista prèvia
Abans d'enviar res, fes servir la vista prèvia. Et mostra el formulari tal com el veurà qui el rebi, i pot alternar entre l'aspecte a ordinador i a mòbil.

	Consell: Comprova-ho SEMPRE al mòbil. Una escala Likert de set columnes que a l'ordinador es veu bé, al telèfon queda il·legible i la gent abandona. La majoria de respostes arribaran des del mòbil.



4. Els tipus de pregunta
Hi ha vuit tipus. Els quatre primers surten directament; per als altres quatre has de prémer «Més tipus de preguntes».
	Tipus
	Què fa
	Quan fer-lo servir

	Opció
	Tria entre opcions; resposta única o múltiple
	El més usat. Categories i tries tancades

	Text
	Resposta escrita, curta o llarga
	Comentaris i el «per què»

	Valoració
	Estrelles o números, d'1 a 10
	Satisfacció ràpida

	Data
	Un calendari per triar
	Disponibilitat, dates d'alta

	Classificació
	Ordenar opcions per preferència
	Prioritzar: «ordena aquests temes»

	Likert
	Graus d'acord amb diverses afirmacions
	Opinió estructurada sobre diversos ítems

	Càrrega de fitxers
	Permet adjuntar documents
	Recollir currículums, justificants

	Net Promoter Score
	Escala 0-10 de recomanació
	Mesurar si et recomanarien



4.1. Opció
	1
	Afegeix una pregunta de tipus Opció

	2
	Escriu l'enunciat i les opcions

	3
	Decideix si permet diverses respostes
Amb el commutador corresponent.

	4
	Marca-la com a obligatòria si cal

	5
	Considera afegir una opció «Altres»
Per a qui no encaixa en cap de les teves.



	Error típic: Oferir opcions que no cobreixen tots els casos i no marcar-la com a opcional. La persona es queda encallada, tria qualsevol cosa per poder continuar, i t'has carregat la fiabilitat de la dada.


4.2. Valoració i NPS
	
	Valoració
	Net Promoter Score

	Escala
	La que triïs, fins a 10
	Fixa, de 0 a 10

	Format
	Estrelles o números
	Números

	Què mesura
	El que tu vulguis
	Probabilitat de recomanar-te

	Anàlisi
	Mitjana
	Promotors menys detractors



	Sobre l'NPS: És una mètrica estandarditzada: qui puntua 9 o 10 són promotors, 7 i 8 passius, i de 0 a 6 detractors. Té sentit si vols comparar-te amb altres o seguir l'evolució al llarg del temps. Per a una valoració puntual d'un curs, una pregunta de Valoració normal és més senzilla d'interpretar.


4.3. Classificació i Likert
Són les dues que més informació donen i les que més cansen a qui contesta.
1. Classificació: ordenar cinc opcions obliga a pensar. Amb més de cinc, la gent ho fa a l'atzar.
1. Likert: una graella d'afirmacions amb graus d'acord. Molt potent i molt incòmoda al mòbil.

	Atenció: Les preguntes de tipus Likert són graelles, i al mòbil les graelles es veuen malament. Si esperes que la gent contesti des del telèfon, limita't a tres o quatre afirmacions i a cinc graus com a molt.


4.4. Càrrega de fitxers
Permet que qui contesti adjunti documents a la seva resposta.
	1
	Tria «Més tipus de preguntes» > Càrrega de fitxers

	2
	Indica quants fitxers pot pujar i de quina mida

	3
	Limita els tipus de fitxer si escau
PDF, Word, imatge...

	4
	Comprova on es desen
Van a una carpeta del teu OneDrive o del lloc del grup.



	Limitació important: Per pujar fitxers, qui contesti ha d'iniciar sessió. Això vol dir que aquesta pregunta NO funciona en formularis anònims oberts a qualsevol. Si el teu formulari és públic, aquest tipus de pregunta no el podràs fer servir.




5. Seccions i ramificació
5.1. Seccions
Una secció agrupa preguntes i les separa en pàgines. Serveix per organitzar formularis llargs i per no ensenyar-ho tot de cop.
	1
	Afegeix una pregunta i tria «Secció»

	2
	Posa-li títol i descripció
«Sobre tu», «Sobre el curs», «Suggeriments»

	3
	Arrossega les preguntes dins de cada secció

	4
	Comprova-ho a la vista prèvia
Cada secció es veurà com una pàgina.



	Consell: Un formulari de vint preguntes en una sola pàgina espanta. El mateix formulari partit en quatre seccions de cinc es percep com molt més curt, encara que sigui idèntic.


5.2. Ramificació
La ramificació fa que el formulari canviï de camí segons el que respon cadascú. Si algú diu que no ha fet el curs, no li preguntes què li ha semblat.
	1
	Ves a la pregunta on vols ramificar

	2
	Obre «Més opcions per a preguntes» i tria «Afegir ramificació»

	3
	A cada resposta possible, indica a quina pregunta ha d'anar

	4
	Pots enviar algú directament al final del formulari
Amb l'opció «Fi del formulari».

	5
	Comprova cada camí a la vista prèvia
Aquest pas no te'l saltis.



	Una limitació que has de conèixer: Només es pot ramificar cap a una pregunta POSTERIOR, mai cap enrere. Si intentes anar de la pregunta 4 a la 2, trencaràs l'experiència: saltarà les preguntes intermèdies i portarà la persona directament al final.



	També funciona amb seccions: Si el formulari té seccions, pots ramificar seccions senceres en comptes de pregunta a pregunta. És més net per a formularis amb molts camins.




6. Aspecte i configuració
6.1. Estil
Des del botó d'estil o tema pots canviar els colors i el fons del formulari. Pots triar una de les combinacions predefinides o pujar una imatge pròpia.
	Consell: Un formulari amb els colors de l'organització transmet que és oficial i s'obre més. Però no et passis: un fons carregat fa il·legibles les preguntes, sobretot al mòbil.


6.2. Configuració de funcionament
	Opció
	Què controla
	Recomanació

	Qui pot respondre
	Tothom, només l'organització, o persones concretes
	Per a temes interns, l'organització

	Registrar el nom
	Si es guarda qui ha respost
	Desactivat si vols sinceritat

	Una resposta per persona
	Evita respostes repetides
	Activat a les inscripcions

	Data d'inici i de finalització
	Quan s'accepten respostes
	Posa sempre data de tancament

	Barra de progrés
	Mostra quant queda
	Activada als formularis llargs

	Missatge d'agraïment
	El que es veu en acabar
	Personalitza'l: diu què passarà després

	Notificació per correu
	Un avís a tu per cada resposta
	Desactivat si esperes moltes



	La decisió que més afecta els resultats: Registrar o no el nom. Si el formulari és una valoració del teu propi curs i les respostes van amb nom i cognoms, obtindràs valoracions excel·lents i cap crítica útil. Per a feedback sincer, anònim.



	Sobre la privadesa: Per defecte els formularis són anònims. Si actives el registre del nom, avisa-ho a la descripció: que la gent sàpiga que la seva resposta va identificada abans de contestar.



7. Enviar i recollir respostes
7.1. Les maneres d'enviar-lo
	Via
	Com
	Quan

	Enllaç
	Copies l'adreça i la comparteixes
	El cas normal

	Codi QR
	Genera un codi imprimible
	Presencial: projectar-lo a l'aula

	Correu
	Envies la invitació des del mateix Forms
	Destinataris concrets

	Incrustar
	Codi per posar-lo dins d'una pàgina
	Pàgines de SharePoint

	Pestanya de Teams
	L'afegeixes com a pestanya d'un canal
	Formularis d'equip recurrents



	Molt útil per a formació: El codi QR. Projectes el codi a la pantalla al final de la sessió, la gent l'escaneja amb el mòbil i contesta allà mateix. La taxa de resposta és incomparablement més alta que enviant un correu dos dies després.


7.2. Veure les respostes
	1
	Obre el formulari i ves a la pestanya de Respostes

	2
	Mira el resum
Nombre de respostes, temps mitjà i gràfics per pregunta.

	3
	Revisa les respostes obertes
Forms en genera un núvol de paraules.

	4
	Consulta les respostes individuals
Si el formulari no és anònim.

	5
	Exporta a Excel si vols analitzar-ho a fons
Amb el botó d'obrir a Excel.



	Clau: Els gràfics automàtics de Forms serveixen per fer-te una idea. Per creuar dades, filtrar o fer taules dinàmiques, exporta a Excel. I si el formulari és d'equip, desa aquell Excel al lloc de SharePoint, no al teu OneDrive.


7.3. Copilot i Forms
Amb llicència de Copilot pots demanar-li que et generi un esborrany de formulari a partir d'una descripció, i que t'ajudi a interpretar les respostes.
1. En crear un formulari, Copilot pot proposar-te'n un de complet a partir d'una frase.
1. Sobre les respostes, et pot resumir el que diuen els comentaris oberts.

	Consell: Fes servir Copilot per al primer esborrany i després revisa'l tu. Genera formularis correctes però genèrics: les preguntes que de veritat necessites saber les has de posar tu.




8. Errors freqüents
	Error
	Conseqüència
	Què fer

	Formulari personal per a coses d'equip
	Se'n va amb tu si marxes
	Crear-lo com a formulari de grup

	Sense descripció
	La gent no sap en què es fica i abandona
	Dues línies: què, per a què i quant dura

	Vint preguntes en una pàgina
	Espanta i es respon menys
	Partir-lo en seccions

	Likert llarga sense provar al mòbil
	Il·legible i abandonat
	Provar sempre la vista prèvia mòbil

	Valoració del curs amb nom
	Cap crítica útil
	Anònim per a feedback sincer

	Ramificar cap enrere
	Trenca el formulari
	Només cap endavant

	Càrrega de fitxers en formulari públic
	No funciona: exigeix iniciar sessió
	Limitar-lo a l'organització

	Sense data de tancament
	Respostes que arriben mesos després
	Posar sempre data de finalització



	La idea que resumeix el bloc: Un formulari es fa en cinc minuts i les decisions que determinen si serveix es prenen en trenta segons: si va amb nom o no, si es parteix en seccions, i si algú l'ha provat al mòbil abans d'enviar-lo.




Pràctica
	Exercici 1 — El teu primer formulari

	1.  Obre Forms des de l'iniciador d'aplicacions.
2.  Crea un formulari nou anomenat «Valoració de la sessió».
3.  Escriu una descripció que digui què demanes i quant es triga.
4.  Afegeix una pregunta d'Opció amb quatre respostes.
5.  Afegeix una pregunta de Valoració d'1 a 5.
6.  Afegeix una pregunta de Text per a comentaris, i deixa-la opcional.
7.  Fes vista prèvia i comprova-ho també en format mòbil.



	Exercici 2 — Tipus avançats i seccions

	1.  Afegeix una secció nova titulada «Sobre el contingut».
2.  Dins seu, afegeix una pregunta de Classificació amb quatre temes a ordenar.
3.  Afegeix una pregunta de tipus Likert amb tres afirmacions.
4.  Comprova a la vista prèvia com queda la Likert al mòbil.
5.  Redueix les afirmacions o els graus si no es llegeix bé.



	Exercici 3 — Ramificació

	1.  Afegeix una pregunta d'Opció amb dues respostes: «Sí» i «No».
2.  Configura una ramificació: si respon «No», que salti al final del formulari.
3.  Si respon «Sí», que continuï amb la pregunta següent.
4.  Prova els dos camins a la vista prèvia.
5.  Comprova que NO pots ramificar cap a una pregunta anterior.



	Exercici 4 — Enviar i analitzar

	1.  Ves a la configuració i desactiva el registre del nom.
2.  Posa-hi una data de tancament.
3.  Personalitza el missatge d'agraïment.
4.  Genera el codi QR i comparteix-lo amb el teu company.
5.  Que contesti des del mòbil.
6.  Ves a Respostes i mira els gràfics automàtics.
7.  Exporta-ho a Excel i observa com queden les dades.



	Sobre aquest document: Manual de Microsoft Forms. Autònom: no requereix cap altre bloc del curs. Forms no forma part del temari contractat; és material complementari. Aubay Consultoria IT — Barcelona — 2026.

